**REFERAT DE APROBARE**

**a proiectului pentru aprobarea structurii identificatorului unic la nivel european - EUID al profesioniștilor înregistrați în registrul comerțului și a modelului certificatului de înregistrare în registrul comerțului**

Prin Legea nr. 152 din 18 iunie 2015 pentru modificarea şi completarea unor acte normative în domeniul înregistrării în registrul comerţului, publicată în Monitorul Oficial al României, Partea I, nr. 519 din data de 13 iulie 2015, a fost transpusă în dreptul intern Directivei 2012/17/UE a Parlamentului European şi a Consiliului din 13 iunie 2012 de modificare a Directivei 89/666/CEE a Consiliului şi a Directivelor 2005/56/CE şi 2009/101/CE ale Parlamentului European şi ale Consiliului în ceea ce priveşte interconectarea registrelor centrale, ale comerţului şi ale societăţilor, publicată în Jurnalul Oficial al Uniunii Europene, seria L, nr. 156 din 16 iunie 2012.

În legea de transpunere s-a prevăzut că, începând cu data de 7 iulie 2017, persoanele fizice şi juridice înregistrate/care se înregistrează în registrul comerţului vor folosi pentru identificare, inclusiv în comunicarea dintre registrele comerţului din statele membre prin sistemul de interconectare, un identificator unic la nivel european (EUID). Acesta va figura pe certificatul de înregistrare alături de celelalte elemente de identificare prevăzute de legea națională (numărul de ordine din registrul comerţului şi codul unic de înregistrare fiscală atribuit de Ministerul Finanţelor Publice).

Așadar, pentru operaționalizarea sistemului de interconectare a registrului comerțului din România cu cele din celelalte state membre este necesară edictarea actului normativ de aprobare a structurii identificatorului unic la nivel european și a noului model de certificat de înregistrare, incluzând acest identificator.

Potrivit art.121 Legea nr.26/1990 privind registrul comerțului, introdus prin art.I pct.6 din Legea nr.152/2015 pre-citată, ”structura identificatorului unic la nivel european (EUID) se aprobă prin ordin al ministrului justiţiei”.

De asemenea, potrivit art. 43 din Legea nr.359/2004 și art.8 alin.(1) din aceeași lege, astfel cum a fost modificat prin art.III pct.2 din Legea nr.152/2015, modelul certificatului de înregistrare, conținând și identificatorul unic la nivel european (EUID), se stabilește prin ordin al ministrului prin ordin al ministrului justiției.

Față de cele mai sus arătate, am redactat prezentul Proiect de ordin al ministrului justiției pentru aprobarea structurii identificatorului unic la nivel european (EUID) al profesioniștilor înregistrați în registrul comerțului și a modelului certificatului de înregistrare în registrul comerțului, pe care, dacă sunteți de acord, vă rugăm să îl semnați.